FC Midtjylland har indtil næste uge besøg af den 19-årige nigerianske angriber Stephen Odey, der er en ombejlet herre efter 14 mål i 19 kampe i denne sæson.

FC Midtjylland har via sin samarbejdsklub FC Ebedei en lang tradition for at have nigerianske profiler på sit førstehold, og nu er en ny måske på vej.

Mandag spillede den 19-årige Stephen Odey således med i reservernes 2-0-sejr over FC København, og den unge angriber er med frem til og med mandagens topbrag mod Silkeborg i reserveholdsligaen.

- Han er med frem til vores reserveholdskamp i næste uge, hvorefter vi vurderer ham. Det er en spændende mulighed, og vi må se, hvad det ender med, siger FCM's sportsdirektør Claus Steinlein til bold.dk.

FCM er stor erfaring med at integrere og udvikle nigerianere i klubben, og det er blandt andet på grund af deres gode ry i Nigeria, at de har fået chancen for at se nærmere på Odey, der er topscorer i den nigerianske Premier League med 14 mål i 19 kampe.

- I forhold til hans alder er det en spiller, vi kigger på med henblik på, at han skal kunne gå nærmest direkte ind på holdet og konkurrere om pladserne, siger Steinlein.

Odey er til dagligt tilknyttet klubben MFM - Mountain of Fire and Miracles Ministries FC – og han er efter sin glimrende sæson sat i forbindelse med blandt andre Celtic på rygtebørsen.

mikael@bold.dk